
ΑΝΑΚΟΙΝΩΣΗ

Οι «Ποπολάροι» αποχαιρετούν τον Φίλιππο Βαρδακαστάνη
Με βαθιά θλίψη και συγκίνηση, το Σωματείο ΑμεΑ Ζακύνθου «Οι Ποπολάροι» αποχαιρετά τον Φίλιππο Βαρδακαστάνη, έναν άνθρωπο που αφιέρωσε σημαντικό μέρος της ζωής του στον αγώνα για τα δικαιώματα, την αξιοπρέπεια και την ισότιμη συμμετοχή των ατόμων με αναπηρία.

Ο Φίλιππος Βαρδακαστάνης υπηρέτησε ως Πρόεδρος του Σωματείου μας και άφησε το δικό του ξεχωριστό αποτύπωμα στην πορεία των «Ποπολάρων». Παράλληλα, υπηρέτησε και από τη θέση του Αντιπροέδρου της ΠΟΜΑμεΑ, συμβάλλοντας με συνέπεια και αγωνιστικότητα στη συλλογική διεκδίκηση για μια κοινωνία χωρίς αποκλεισμούς.

Η παρουσία του δεν περιορίστηκε στις θεσμικές του ιδιότητες. Βρέθηκε δίπλα στα άτομα με αναπηρία, συμμετείχε στις δράσεις και στις εκδηλώσεις του Σωματείου και ιδιαίτερα στις παρεμβάσεις μας στα σχολεία, μεταφέροντας στα παιδιά το μήνυμα της αποδοχής, της διαφορετικότητας και της ισότητας.

Ο Φίλιππος Βαρδακαστάνης αφήνει πίσω του ένα σημαντικό έργο, αλλά κυρίως αφήνει ανθρώπους που τον γνώρισαν, συνεργάστηκαν μαζί του και εμπνεύστηκαν από την προσφορά και την αγωνιστικότητά του.

Οι «Ποπολάροι» θα κρατήσουμε ζωντανή τη μνήμη του και θα συνεχίσουμε τον δρόμο που εκείνος υπηρέτησε: τον δρόμο της διεκδίκησης, της αλληλεγγύης, της συμπερίληψης και της αξιοπρέπειας κάθε ανθρώπου με αναπηρία.
Η εξόδιος ακολουθία
Η εξόδιος ακολουθία του Φιλίππου Βαρδακαστάνη θα τελεστεί την Τετάρτη, στις 12:00 το μεσημέρι, στον Ιερό Ναό Αγίου Νικολάου Αμπελοκήπων Ζακύνθου, στο Ροΐδο.
Επιθυμία της οικογένειας, αντί στεφάνων, είναι να κατατεθούν δωρεές στο Σωματείο ΑμεΑ Ζακύνθου «Οι Ποπολάροι», στη μνήμη του Φιλίππου.
Το Διοικητικό Συμβούλιο και τα μέλη του Σωματείου εκφράζουν τα θερμά τους συλλυπητήρια στην οικογένεια και στους οικείους

Καλό ταξίδι, Φίλιππε.
Η μνήμη και το έργο σου θα παραμείνουν ζωντανά.
Με εκτίμηση για το ΔΣ,
Ο Πρόεδρος                                                       Η Γεν. Γραμματέας

Μπενίσης Μάριος                                               Στεφανοπούλου Ιωάννα

